Ο **Δημήτρης Ωρολογάς** (4 Μαΐου 1983, Θεσσαλονίκη) είναι Έλληνας διεθνής πετοσφαιριστής, ο οποίος αγωνίζεται ως ακραίος στην ομάδα του Ιωνικού Διαβατών. Στο παρελθόν έχει φορέσει μεταξύ άλλων τη φανέλα του Άρη, Παμβοχαϊκού, του ΠΑΟΚ, του Σ.Φ.Π. Χανίων και της ΑΕΚ.  

Είναι γιος του πρώην διεθνή πετοσφαιριστή και προπονητή πετοσφαίρισης, Τάσου Ωρολογά.

Καριέρα
-------

Ο Δημήτρης Ωρολογάς ςε ηλικία δεκατριών ετών υπέγραψε το πρώτο του δελτίο αθλητή με την ομάδα του Άρη, ενώ αγωνίστηκε για πρώτη φορά στην μεγάλη κατηγορία την περίοδο 1999-00 στα δεκαέξι του χρόνια. Την επόμενη χρονιά με την ομάδα του Άρη κατέκτησε την πέμπτη θέση στην Ελλάδα και την έξοδο στο CEV Cup, παρά το γεγονός ότι στην κανονική διάρκεια του πρωταθλήματος η ομάδα της Θεσσαλονίκης είχε τερματίσει στην όγδοη θέση, αφού έσπασε την έδρα του Πανελλήνιου και του ΠΑΟΚ στα πλέι-οφ.

Το 2001-02 ―πάντα με την ομάδα του Άρη― κατέκτησε την έβδομη θέση στο πρωτάθλημα, αλλά οι Θεσσαλονικείς πραγματοποίησαν εξαιρετική πορεία στη διοργάνωση του κυπέλλου Ελλάδας, αποκλείοντας τον Ολυμπιακό, τον Ιωνικό Νέας Φιλαδέλφειας και την Α.Ε. Νικαίας, για να ηττηθούν στον μεγάλο τελικό από τον Ηρακλή με 3-1, αλλά κατακτώντας και πάλι την έξοδο στο CEV Cup.

Το 2002-03 με τους "κίτρινους" κατέκτησε την πρώτη θέση στον πρώτο γύρο του CEV Cup στον όμιλο της Θεσσαλονίκης, κερδίζοντας την τουρκική Αρτσελίκ, την ουγγρική Καζινσμπράτσικα και τη σλοβενική Σαλονίτ Άνχοβο, αλλά ο Άρης αποκλείστηκε στον δεύτερο γύρο με δύο ήττες από την Ντιναμό Μόσχας. Στο πρωτάθλημα, η ομάδα του Άρη έχασε την ευρωπαϊκή έξοδο στον τελευταίο αγώνα των πλέι-οφ, καταλαμβάνοντας τελικά την έκτη θέση.

Στην τελευταία χρονιά της αρχικής θητείας του Ωρολογά με τον Άρη, οι "κίτρινοι" υποβιβάστηκαν για πρώτη φορά στην ιστορία τους στην Α2 εθνική κατηγορία, αντιμετωπίζοντας σοβαρά οικονομικά προβλήματα. Ο διεθνής βολεϊμπολίστας υπέγραψε στην ομάδα του ΠΑΟΚ, όπου συνάντησε και τους πρώην συμπαίκτες του στον Άρη, Βασίλη Μητρούδη και Κώστα Γκιρτζίκη. Με τον "Δικέφαλο του Βορρά" κατέλαβε την τέταρτη θέση του ελληνικού πρωταθλήματος, κερδίζοντας τη συμμετοχή της ομάδας στο CEV Cup της επόμενης σεζόν.

Την περίοδο 2005-06 επέστρεψε στην ομάδα του Άρη, ο οποίος αγωνιζόταν για δεύτερη χρονιά στο πρωτάθλημα της Α2 κατηγορίας. Η ομάδα της Θεσσαλονίκης κατέλαβε τη δεύτερη θέση στην τελική κατάταξη και επέστρεψε στην ανώτερη εθνική κατηγορία.

Ο Δημήτρης Ωρολογάς υπέγραψε το καλοκαίρι του 2006 και πάλι στην ομάδα του ΠΑΟΚ, κατακτώντας την τέταρτη θέση του ελληνικού πρωταθλήματος και την έξοδο στις ευρωπαϊκές διοργανώσεις. Παρέμεινε στον ΠΑΟΚ μέχρι το 2012, με καλύτερη χρονιά το 2010-11, όταν ο "Δικέφαλος του Βορρά" κατέκτησε την τέταρτη θέση του ελληνικού πρωταθλήματος. Την ίδια χρονιά έφτασε με τον ΠΑΟΚ μέχρι τον ημιτελικό του κυπέλλου Ελλάδας, όπου ηττήθηκε από τον Ηρακλή.

Το 2012-13, επέστρεψε και πάλι στην ομάδα του Άρη, με τον οποίο κατέλαβε την έκτη θέση του ελληνικού πρωταθλήματος, χάνοντας την ευρωπαϊκή έξοδο στα πλέι-οφ από τον Φοίνικα Σύρου. Επόμενος σταθμός της καριέρας του υπήρξε ο Σ.Φ.Π. Χανίων, που αγωνιζόταν στην Α2 κατηγορία, οδηγώντας την ομάδα της Κρήτης στα πλέι-οφ ανόδου, όπου ηττήθηκε από τη ΜΕΝΤ.

Την επόμενη σεζόν, επέστρεψε στην Α1 εθνική κατηγορία, φορώντας τη φανέλα της ΑΕΚ, αλλά δεν κατάφερε να κερδίσει με την "Ένωση" την παραμονή στην ανώτερη κατηγορία, μετά την ήττα της από τη ΜΕΝΤ στα πλέι-άουτ. Μετά το τέλος της χρονιάς, ο Ωρολογάς υπέγραψε στην ομάδα του Παμβοχαϊκού, με την οποία κατέλαβε την έκτη θέση του ελληνικού πρωταθλήματος του 2015-16.

Τον Αύγουστο του 2016 συμφώνησε με την ομάδα του Άρη, πραγματοποιώντας την τέταρτη θητεία του στον σύλλογο, όντας πλέον αρχηγός της ομάδας και ανανεώνοντας το συμβόλαιο του για την περίοδο 2017-18. Το καλοκαίρι του 2018, μεταγράφηκε στη Νίκη Αιγινίου, με την οποία αγωνίστηκε στην Α2 εθνική κατηγορία.

Την περίοδο 2019-20, επέστρεψε στη Θεσσαλονίκη για να αγωνιστεί για την ομάδα της Α.Ε.Ν. Πανοράματος. Επανήλθε στα τερέν το καλοκαίρι του 2022, για να συμμετάσχει στο πρωτάθλημα της Β' Εθνικής με την ομάδα του Α.Ο. Πολυγύρου, βοηθώντας την να κατακτήσει την τρίτη θέση του ομίλου της για πρώτη φορά στην ιστορία της. Την επόμενη χρονιά μεταγράφηκε στην ομάδα του του Ιωνικού Διαβατών.

Διεθνής καριέρα
---------------

Ο Δημήτρης Ωρολογάς υπήρξε διεθνής με τις ελληνικές εθνικές ομάδες Παίδων, Εφήβων, Νέων και Ανδρών, όπως και με την εθνική ομάδα Ενόπλων Δυνάμεων. Αγωνίστηκε στο ευρωπαϊκό πρωτάθλημα εφήβων της Ιταλίας το 2000, ενώ την επόμενη χρονιά κατέλαβε την 13η θέση στο παγκόσμιο πρωτάθλημα εφήβων (Κ-21) της Πολωνίας.

Έχει πραγματοποιήσει 4 συμμετοχές με την εθνική ομάδα πετοσφαίρισης της Ελλάδας, αγωνιζόμενος στο κύπελλο Άνοιξης της Σλοβενίας το 2001.

Επίσης, συμμετείχε στο παγκόσμιο πρωτάθλημα Ενόπλων Δυνάμεων στο Κίνγκστον του Οντάριο στον Καναδά, όπου η ελληνική ομάδα κατέλαβε τη δεύτερη θέση πίσω από τη Βουλγαρία, τον Ιούνιο του 2004. Για την επιτυχία αυτή, βραβεύθηκε από τον Υπουργό Εθνικής Άμυνας, Σπήλιο Σπηλιωτόπουλο και τον Υφυπουργό Γιάννη Λαμπρόπουλο, όπως και από την Ε.Π.Ε.Σ.Θ. η οποία βράβευσε τον Έλληνα διεθνή και για την κατάκτηση της τρίτης θέσης στους Βαλκανικούς Αγώνες του 2003.

Παραπομπές
----------

1. ↑  Δυναμικό Άρη Θεσσαλονίκης 2000-01 greekvolley.eu Αρχειοθετήθηκε 2021-01-04 στο Wayback Machine.
2. ↑  Η 35ετής βίβλος του Κυπέλλου Ελλάδος! Από τον πρώτο τελικό Ολυμπιακού-Εθνικού Αλεξανδρούπολης μέχρι… σήμερα www.thrakisports.gr Αρχειοθετήθηκε 2023-12-22 στο Wayback Machine.
3. ↑  Δυναμικό Άρη Θεσσαλονίκης 2002-03 greekvolley.eu Αρχειοθετήθηκε 2021-01-04 στο Wayback Machine.
4. ↑  «Πλέι-οφ / Πλέι-άουτ 2003-04». Αρχειοθετήθηκε από το πρωτότυπο στις 2 Ιουλίου 2013. Ανακτήθηκε στις 2 Ιουλίου 2013.
5. ↑  Δυναμικό ΠΑΟΚ 2004-05 greekvolley.eu Αρχειοθετήθηκε 2021-01-04 στο Wayback Machine.
6. ↑  «A1 Ανδρών Πρωτάθλημα 2004-2005». Αρχειοθετήθηκε από το πρωτότυπο στις 2 Ιουλίου 2013. Ανακτήθηκε στις 2 Ιουλίου 2013.
7. ↑  Η ώρα των φιλέ... www.sport-fm.gr Αρχειοθετήθηκε 2020-02-22 στο Wayback Machine.
8. ↑  Έπεσε η αυλαία για το βόλλεϋ... 09.04.2011 www.paokmania.gr Αρχειοθετήθηκε 2023-12-22 στο Wayback Machine.
9. ↑  «Πρωτάθλημα πετοσφαίρισης Volleyleague ανδρών 2010-2011» (PDF). Αρχειοθετήθηκε από το πρωτότυπο (PDF) στις 30 Μαρτίου 2012. Ανακτήθηκε στις 30 Μαρτίου 2012.
10. ↑  Κατώτερος των περιστάσεων www.paokmania.gr Αρχειοθετήθηκε 2015-06-02 στο Wayback Machine.
11. ↑  Volley League 2012-13, Πρόγραμμα - Αποτελέσματα - Bαθμολογία - MVP www.volleynews.gr Αρχειοθετήθηκε 2023-11-24 στο Wayback Machine.
12. ↑  Σ.Φ.Π. Χανιά: "Μπαμ" με Γκιρτζίκη-Ωρολογά από Άρη flashnews.gr Αρχειοθετήθηκε 2023-12-22 στο Wayback Machine.
13. ↑  Η ΜΕΝΤ... φουλάρει για άνοδο www.volleynews.gr Αρχειοθετήθηκε 2016-03-05 στο Wayback Machine.
14. ↑  Ωρολογάς αντί Μαντέκα στην ΑΕΚ www.novasports.gr Αρχειοθετήθηκε 2023-02-02 στο Wayback Machine.
15. ↑  Στην Α2 η ΑΕΚ, στον αφρό η ΜΕΝΤ www.novasports.gr Αρχειοθετήθηκε 2023-12-22 στο Wayback Machine.
16. ↑  Με «Ροντρίγκο», Ωρολογά ο Παμβοχαϊκός Αρχειοθετήθηκε 2015-06-28 στο Wayback Machine.
17. ↑  Βαθμολογία Volleyleague 2015-16 www.volleyleague.gr Αρχειοθετήθηκε 2023-03-25 στο Wayback Machine.
18. ↑  Επιστρέφει αρχηγός στον Άρη ο Ωρολογάς - Α2 Ανδρών www.volleyplanet.gr Αρχειοθετήθηκε 2016-10-31 στο Wayback Machine.
19. ↑  Με Ωρολογά η Νίκη Αιγινίου - Α2 Ανδρών volleyplanet.gr Αρχειοθετήθηκε 2020-02-17 στο Wayback Machine.
20. ↑  Α.Ε.Ν. Πανοράματος 2019-20 greekvolley.eu Αρχειοθετήθηκε 2021-01-04 στο Wayback Machine.
21. ↑  Ξανά στο τάραφλεξ ο Δημήτρης Ωρολογάς greekvolley.gr Αρχειοθετήθηκε 2023-01-31 στο Wayback Machine.
22. ↑  Μεγάλη μεταγραφή του Ιωνικού Διαβατών με Ωρολογά www.greekvolley.gr Αρχειοθετήθηκε 2023-09-22 στο Wayback Machine.
23. ↑  Ιστορία Παγκοσμίου Βόλεϊ Ανδρών www.volleynews.gr Αρχειοθετήθηκε 2019-01-30 στο Wayback Machine.
24. ↑  Previous CISM Results - Conseil International du Sport Militaire www.cism-milsport.org (Αγγλικά) Αρχειοθετήθηκε 2023-07-10 στο Wayback Machine.
25. ↑  «CF Hosts World Military Volleyball Championship». Αρχειοθετήθηκε από το πρωτότυπο στις 24 Δεκεμβρίου 2013. Ανακτήθηκε στις 20 Φεβρουαρίου 2021.
26. ↑  ΕΤΗΣΙΑ ΤΕΛΕΤΗ ΒΡΑΒΕΥΣΗΣ ΤΩΝ ΑΘΛΗΤΩΝ ΕΔ ΚΑΙ ΣΑ[*νεκρός σύνδεσμος*]

Εξωτερικοί σύνδεσμοι - Πηγές
----------------------------

* Δημήτρης Ωρολογάς: Παρουσίαση - Ατομικά στοιχεία - Ομάδες - Διακρίσεις volleybox.net
* Δημήτρης Ωρολογάς: Ατομικά στοιχεία - Ομάδες καριέρας greekvolley.eu
* «Δημήτρης Ωρολογάς: Παρουσίαση». Αρχειοθετήθηκε από το πρωτότυπο στις 27 Αυγούστου 2015.  www.volleyball-agency.com